钦定古今图书集成/明伦汇编/宫闱典/第087卷 > 乐陵公主 下嫁穆寿
## 钦定古今图书集成/明伦汇编/宫闱典/第087卷 > 乐陵公主 下嫁穆寿

按《魏书穆崇传》：“观子寿袭爵。少以父任选侍东宫，尚
乐陵公主，拜驸马都尉。明敏有父风。世祖爱重之，擢
为下大夫。敷奏机辩，有声内外。迁侍中中书监，领南
部尚书，进爵宜都王，加征东大将军。寿辞曰：‘臣祖崇先皇之世，属值艰危，幸天赞梁眷，诚心密告，故得效
功前朝，流福于后。昔陈平受赏，归功无知；今眷元勋
未录，而臣独奕世受荣，岂惟仰愧古贤，抑亦有亏国
典’。”世祖嘉之，乃求眷后，得其孙，赐爵郡公。舆驾征凉
州，命寿辅恭宗，总录要机，内外听焉。行次云中，将济
河，宴诸将于宫。世祖别御静室，召寿及司徒崔浩、尚
书李顺。世祖谓寿曰：“蠕蠕吴提与牧犍连和，今闻朕
征凉州，必来犯塞，若伏兵漠南，殄之为易。朕故留壮
兵肥马，使卿辅佐太子。收田既讫，便可分伏要害，以
待卤至，引使深入，然后击之，擒之必矣。凉州路远，朕
不得救。卿若违朕指授，为卤侵害，朕还斩卿。崔浩、李
顺为证，非虚言也。”寿顿首受诏。寿信卜筮之言，谓贼
不来，竟不设备。而吴提果至，侵及善无，京师大骇。寿
不知所为，欲筑西郭门，请恭宗避保南山，惠太后不
听，乃止。遣司空长孙道生等击走之。世祖还，以无大
损伤，故不追咎。恭宗监国，寿与崔浩等辅政。人皆敬
浩，寿独凌之。又自恃位任，以为人莫己及，谓其子师
曰：“但令吾儿及我，亦足胜人，不须苦教之。”遇诸父兄
弟有如仆隶，夫妻并坐共食，而令诸父馂馀。其自矜
无礼如此，为时人所鄙笑。真君八年薨，赠太尉，谥曰
“文宣。”